32000R1593
L 182/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1593/2000 AL CONSILIULUI
din 17 iulie 2000
de modificare a Regulamentului (CEE) NR. 3508/92 de stabilire a unui sistem integrat de gestionare și control pentru anumite scheme de ajutoare comunitare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European,
întrucât:
(1)
Deciziile privind reforma politicii agricole comune necesită adaptări ale sistemului integrat de gestionare și control.
(2)
Aplicarea sistemului integrat de gestionare și control în acele zone pentru care a fost creat a condus la înregistrarea unor progrese semnificative în ceea ce privește reducerea riscului unor cheltuieli agricole pentru secțiunea Garantare din cadrul FEOGA. Trebuie să se prevadă faptul că toate statele membre trebuie să își creeze sisteme proprii, compatibile cu principalele elemente ale sistemului integrat de gestionare și control, pentru aplicarea altor regimuri de asistență din cadrul Comunității.
(3)
În ceea ce privește dificultățile întâlnite în timpul efectuării unor verificări administrative în zonele declarate și, în special, costurile și timpul necesare pentru clarificarea erorilor din declarații și în ceea ce privește experiența unui anumit număr de state membre, care au creat un sistem special de identificare a parcelelor și au înregistrat progrese în dezvoltarea sistemelor digitale de imagini și informații geografice, este necesar să se prevadă introducerea unui sistem de tehnici computerizate pentru livrarea de informații geografice în vederea identificării parcelelor agricole.
(4)
Măsurile necesare pentru punerea în aplicare a Regulamentului (CEE) nr. 3508/92 trebuie să fie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de punere în aplicare conferite Comisiei (2).
(5)
Având în vedere că faza introductivă a sistemului integrat de gestionare și control, în mare parte, s-a încheiat, Comisia trebuie să primească în continuare informații despre aplicarea și eficiența acestui sistem în statele membre,
ADOPTĂ PREZENTUL REGULAMENT:
Articolul 1
Regulamentul (CEE) nr. 3508/92 (3) se modifică după cum urmează:
1.
La articolul 1:
(a)
alineatul (1) se înlocuiește cu următorul text:
„(1) Fiecare stat membru trebuie să creeze un sistem integrat de gestionare și control, denumit în continuare «sistem integrat», care se aplică:
(a)
în sectorul culturilor:
(i)
pentru schemele de ajutor pentru producătorii de culturi arabile, stabilite în Regulamentul (CE) nr. 1251/1999 (4);
(ii)
pentru schemele de ajutor pentru producătorii de orez, stabilite în articolul 6 din Regulamentul (CE) nr. 3072/95 (5);
(iii)
pentru măsurile specifice în ceea ce privește anumite leguminoase pentru boabe, stabilite de Regulamentul nr. 1577/96 (6);
(b)
în sectorul producției de animale:
(i)
pentru shemele de prime și plată acordate producătorilor de carne de vită și mânzat, stabilite în capitolul 1 titlul 1 din Regulamentul (CE) nr. 1254/1999 (7);
(ii)
pentru schemele de prime acordate producătorilor de carne de oaie și capră prevăzute de Regulamentul (CE) nr. 2467/98 (8);
(iii)
pentru plățile directe prevăzute în articolul 19 din Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (9),
denumite în continuare «regimuri comunitare».
(b)
alineatul (3) se elimină;
(c)
alineatul (4) devine alineatul (3).
2.
La articolul 2, literele (b) și (c) se înlocuiesc cu următorul text:
„(b)
un sistem de identificare pentru parcelele agricole;
(c)
un sistem de identificare și înregistrare a animalelor;”.
3.
Articolul 4 se înlocuiește cu următorul text:
„Articolul 4
Se va crea un sistem de identificare a parcelelor agricole pe baza hărților, a documentelor funciare sau a altor referințe cartografice. Tehnicile utilizate au la bază un sistem computerizat de tehnici pentru informații geografice, incluzând fotografii ale locurilor respective, având un standard omogen ce garantează precizia și acuratețea informațiilor și fiind cel puțin echivalente cu hărțile cartografice la o scară de 1:10 000.”
4.
La articolul 6:
(a)
alineatul (2) se înlocuiește cu următorul text:
„(2) Formularul de cerere a asistenței acordate pe suprafețe de teren se înaintează până la o dată ce urmează a fi stabilită de statele membre și care nu trebuie să depășească data stabilită pentru depunerea formularelor sau este fixată în conformitate cu Regulamentul (CE) nr. 1251/1999.
În toate situațiile, această dată este stabilită ținându-se cont, inter alia, de perioada de timp necesară pentru ca toate datele relevante să fie disponibile pentru o bună gestionare administrativă și financiară a ajutoarelor și pentru verificările prevăzute la articolul 8.
Fără să aducă atingere dispozițiilor articolului 5 alineatul (1) din Regulamentul (CEE, Euratom) nr. 1182/71 al Consiliului din 3 iunie 1971 de stabilire a regulilor care se aplică perioadelor, datelor și perioadelor limită (10), în cazul în care data pentru depunere este o sărbătoare oficială, o zi de sâmbătă sau duminică, aceasta va fi mutată în așa fel încât să fie următoarea zi lucrătoare după data stabilită inițial.
(b)
alineatul (3) se înlocuiește cu următorul text:
„(3) Un stat membru poate decide ca o cerere de acordare de ajutoare pentru o anumită suprafață să conțină doar schimbările referitoare la cererea de acordare de ajutoare pentru o anumită suprafață depusă în anul anterior. Statele membre simplifică procedura de depunere prin distribuirea unor cópii ale formularelor întocmite pe baza suprafețelor stabilite cu un an în urmă și prin furnizarea de material grafic, care să indice locul respectivelor suprafețe, după cum se precizează în articolul 4.”;
(c)
alineatul (4) se înlocuiește cu următorul text:
„(4) Se pot aduce anumite modificări la cererea de asistență pentru o anumită suprafață, cu condiția ca acestea să fie primite de către autoritatea competentă nu mai târziu de data stabilită pentru semănături, stabilită în Regulamentul (CE) nr. 1251/1999 sau în conformitate cu acesta.”;
(d)
alineatul (6) se înlocuiește cu următorul text:
„(6) Pentru fiecare din parcelele agricole declarate, exploatantul trebuie să indice suprafața și localizarea acestei parcele; această informație trebuie să permită identificarea parcelei respective în cadrul sistemului de identificare a parcelelor agricole.”
5.
Se introduce următorul articol 9a:
„Articolul 9a
(1) În sensul aplicării regimurilor de ajutoare comunitare descrise în anexă și la care nu se face referire în articolul 1, statele membre se asigură că sistemele de gestionare și control aplicate lor sunt compatibile cu sistemul integrat în ceea ce privește următoarele elemente:
(a)
o bază de date computerizată;
(b)
sistemul de identificare a animalelor și a parcelelor;
(c)
verificări administrative.
Pentru a fi «compatibile», în sensul dispozițiilor primului paragraf, sistemele de gestionare și control aplicate măsurilor respective de ajutoare comunitare trebuie să fie elaborate în așa fel, încât să permită, fără probleme sau conflicte, o funcționare comună sau un schimb de date între sisteme.
Conform procedurii prevăzute în articolul 12a alineatul (2) Comisia adoptă modificări ale anexei dacă acestea devin necesare ținând cont de criteriile stabilite în primul și al doilea paragraf.
(2) Fără să aducă atingere dispozițiilor alineatului (1), statele membre, în sensul aplicării regimurilor de ajutoare comunitare care nu sunt menționate în articolul 1, pot integra în mecanismul de gestionare și control una sau mai multe componente ale sistemului integrat.
(3) Prezentul regulament nu aduce atingere dispozițiilor specifice menționate în schemele prevăzute în alineatele (1) și (2), în special cele privind termenii acordării ajutoarelor.
(4) Statele membre pot extinde procedura prevăzută în alineatul (2) la schemele naționale.
Ele pot folosi informațiile din sistemul integrat în scopuri statistice.
(5) Statele membre informează Comisia dacă sunt folosite posibilitățile prevăzute la alineatele (2) și (4).
Comisia se asigură că recurgerea la această posibilitate nu aduce atingere conformității cu regulamentele sectoriale sau cu prezentul regulament.”
6.
Articolul 10 se elimină.
7.
La articolul 11:
(a)
alineatul (1) se înlocuiește cu următorul text:
„(1) Comisia trebuie să fie permanent informată cu privire la aplicarea sistemului integrat.
Aceasta organizează schimburi de opinii cu statele membre cu privire la acest subiect.”;
(b)
prima liniuță de la alineatul (2) se înlocuiește cu următorul text:
„-
orice examinare sau control referitoare la ansamblul de măsuri luate pentru elaborarea și aplicarea sistemului integrat;”.
8.
La articolul 12:
(a)
prima teză se înlocuiește cu următorul text:
„Comisia adoptă normele detaliate pentru aplicarea prezentului regulament în conformitate cu procedura prevăzută la articolul 12a alineatul (2).”;
(b)
litera (a) se înlocuiește cu următorul text:
„(a)
principalele trăsături ale sistemului de identificare a parcelelor agricole;”.
9.
Se introduce următorul articol 12a:
„Articolul 12a
(1) Comisia este asistată de către Comitetul pentru fond stabilit prin articolul 11 din Regulamentul (CE) nr. 1258/1999 (11) (denumit în continuare «comitetul»).
(2) În cazul în care se face referire la prezentul alineat, se aplică articolele 4 și 7 din Decizia 1999/468/CE (12).
Perioada de timp prevăzută în articolul 4 alineatul (3) din Decizia 1999/468/CE se stabilește ca fiind de o lună de zile.
(3) Comitetul poate examina orice problemă ridicată de președinte, fie la inițiativa acestuia, fie la cererea unui stat membru.
10.
La articolul 13 alineatul (1) se adaugă următoarele litere, (c) și (d):
„(c)
cel mai târziu începând cu data de 1 ianuarie 2005, în ceea ce privește partea geografică din sistemul de identificare a parcelelor, după cum se prevede la articolul 4;
(d)
cel mai târziu începând cu data de 1 ianuarie 2003, în ceea ce privește compatibilitatea sistemelor de gestionare și control cu sistemul integrat, după cum se prevede în articolul 9a;”.
11.
Se adaugă anexa la prezentul regulament.
Articolul 2
Prezentul regulament intră în vigoare în ziua a șaptea de la data publicării în Jurnalul Oficial al Comunităților Europene.
Dacă este necesar, Comisia adoptă, conform procedurii prevăzute în articolul 12a alineatul (2) din Regulamentul (CEE) nr. 3508/92, dispozițiile necesare pentru a facilita trecerea de la dispozițiile acestui regulament la cele ale prezentului regulament.
Prezentul regulament este obligatoriu în toate elementele sale și este direct aplicabil în toate statele membre.
Adoptat la Bruxelles, 17 iulie 2000.